I. Šimko, minister vnútra SR: (2001-10-19):
Ideový zámer predkladaného návrhu vychádza z vyváženia potrieb účinne regulovať imigráciu cudzincov na územie Slovenskej republiky s prihliadnutím na jej potreby v oblasti podnikania, zamestnania, štúdia a zlučovania rodín cudzincov a plnenie podmienok vstupu do Európskej únie. Súčasná Európa mení svoju podobu nielen v dôsledku pre-biehajúcich politických a ekonomických zmien, ale aj v dôsledku migračných procesov osôb pochádzajúcich najmä zo štátov Ázie, bývalého Sovietskeho zväzu a Balkánu. V ostatnom období je zaznamenaný príliv cudzincov do vyspelých európskych štátov, motivovaný najmä ekonomickými a politickými dôvodmi. V priebehu rokov 1996 až 2000 došlo na Slovensku v oblasti legálnej aj nelegálnej migrácie cudzincov k viacerým zásadným zmenám. Ide predovšetkým o podstatne zvýšený počet migrujúcich cudzincov, ktorým Slovenská republika neslúži len ako tranzitný, ale v ostatnom období aj ako cieľový imigračný štát. Na tieto zmeny nie je možné z pohľadu doterajšej právnej úpravy vstupu a pobytu cudzincov adekvátne reagovať, pretože platná právna úprava cudzineckého režimu, ktorá vychádza ešte zo zákona o pobyte cudzincov na území Českej a Slovenskej Federatívnej Republiky, neobsahuje také právne inštitúty, ktorými by sa dostatočne reagovalo na súčasné požiadavky praxe. Z uvedeného dôvodu a z dôvodu integračných snáh Slovenskej republiky do európskych štruktúr bolo potrebné pripraviť návrh novej právnej úpravy cudzineckého režimu v Slovenskej republike. Ministerstvo vnútra vychádzalo pri príprave predkladaného návrhu zákona z Ústavy Slovenskej republiky, Listiny základných práv a slobôd, ako aj z medzinárodných konvencií pre danú oblasť, ktorými je Slovenská republika viazaná. Do návrhu sú už premietnuté príslušné ustanovenia Asociačnej dohody, Shengenskej dohody a Vykonávacej dohody k Shengenskej zmluve. Cieľom návrhu zákona je vytvoriť mechanizmy na potláčanie nelegálnej migrácie, na povoľovanie účelovo viazaných pobytov cudzincov v súvislosti s výkonom ich činností na území Slovenskej republiky s dôrazom na ochranu trhu práce, na kontrolu pobytu a vyhosťovanie cudzincov za podmienky rešpektovania slobody pohybu a pobytu. V návrhu zákona sú po prvýkrát zakotvené ustanovenia o vízach Slovenskej republiky, ktoré sú v úplnom súlade so štandardmi vízovej politiky a praxou štátov Európskej únie. Prijatím novej právnej úpravy nebudú dotknuté záväzky Slovenskej republiky vyplývajúce z platných bezvízových dohôd. Návrh zákona poskytuje právnu základňu na aproximáciu cudzineckého práva s legislatívou Európskej únie. Zakotvujú štandardné podmienky uplatňované v cudzineckom režime členských štátov Európskej únie na vstup akoby cudzincov z tretích štátov. V tejto súvislosti je potrebné poznamenať, že členské štáty Európskej únie majú vo svojich právnych poriadkoch zakotvený a v praxi aj uplatňovaný iný režim k osobám cudzincom z tretích štátov a iný režim k osobám z členských štátov. Takéto členenie nie je zatiaľ možné do právnej úpravy Slovenskej republiky v plnom rozsahu zakotviť. Rozdielny prístup k cudzincom sa bude môcť uplatňovať až dňom vstupu do Európskej únie. Obsahom návrhu sú však ustanovenia zabezpečujúce realizáciu Asociačnej dohody, ktorými sa určuje osobitný režim pobytu cudzincov na území Slovenskej republiky pre vybrané kategórie občanov členských štátov Európskej únie. Predkladaný návrh zákona je významným pokrokom v postupnej aproximácii právneho poriadku Slovenskej republiky s normami Európ-skej únie. Úplná kompatibilita právnej úpravy Slovenskej republiky v oblasti cudzineckého práva sa dosiahne až jej vstupom do Európskej únie. Vážené panie poslankyne, vážení páni poslanci, cudzinecký režim je režim, ktorý sa stáva stále významnejší a jeho právna úprava je právnou úpravou, ktorá je mimoriadne významná aj v súčasnom období a jej význam bude v blízkej budúcnosti ešte rásť. Aj z tohto dôvodu vás prosím, aby ste návrh prerokovali a aby ste súhlasili s jeho prerokovaním aj v druhom čítaní. Ďakujem pekne za pozornosť. I. Presperín, podpredseda NR SR: Ďakujem, pán minister, za uvedenie návrhu zákona, prosím, aby ste zaujali miesto pre navr-hovateľov zákona. Dávam slovo spravodajcovi, ktorého určil navrhnutý gestorský Výbor Národnej rady pre obranu a bezpečnosť, poslancovi Pavlovi Kanisovi. Nech sa páči, pán poslanec, máte slovo. P. Kanis, poslanec: Vážená Národná rada, vážené panie poslan-kyne, vážení páni poslanci, vládny návrh zákona o pobyte cudzincov a o zmene a doplnení niektorých zákonov (tlač 1185) vám bol doručený dňa 28. septembra 2001, čím boli splnené podmienky určené § 72 ods. 1 zákona Národnej rady Slovenskej republiky č. 350/1996 Z. z., t. j. aby návrh zákona bol doručený najmenej 15 dní pred schôdzou Národnej rady, na ktorej sa uskutoční jeho prvé čítanie. Predseda Národnej rady Slovenskej republiky posúdil, že návrh zákona spĺňa náležitosti podľa § 70 ods. 1 zákona č. 350/1996 Z. z. o rokovacom poriadku Národnej rady Slovenskej republiky a podľa legislatívnych pravidiel, a zaradil ho na rokovanie tejto 52. schôdze Národnej rady Slovenskej republiky v rámci prvého čítania. Ako spravodajca určený gestorským Výborom Národnej rady pre obranu a bezpečnosť k prvému čítaniu si osvojujem stanovisko, že predmetný návrh spĺňa z formálnoprávnej stránky všetky náležitosti návrhu zákona uvedené v § 67 a 68 zákona č. 350/1996 Z. z. o rokovacom poriadku Národnej rady, ako i náležitosti určené v legislatívnych pravidlách. Vážené panie poslankyne, vážení páni poslanci, Slovenská re-publika patrí k tým štátom, ktoré ležia medzi členskými štátmi Shengenskej dohody a rizikovými oblasťami sveta, ktoré sú prameňom migrácie do Európy. Veľký a komplikovaný problém prílivu cudzincov má svoje ekonomické, ale aj politické a humánne príčiny. Rastúcim počtom cudzincov je vyvolaná potreba prijať nové komplexné úpravy azylu a pobytového režimu cudzincov a zároveň je vyvolaná potreba vytvoriť nadnárodné mechanizmy v podobe jednotnej vízovej politiky a v podobe readmisných dohôd. Slovenská republika touto navrhovanou právnou úpravou vhodne reaguje na aktuálny stav a predpokladaný vývoj imigrácie. Ide o významný krok k systémovému riešeniu, ktorého súčasťami sú najmä ochrana štátnej hranice proti nelegálnemu vstupu na územie Slovenskej republiky, vízová politika, dohody o regulácii prílivu zahraničných pracovníkov na trh práce, medzinárodné dohody o spolupráci na štátnych hraniciach a o readmisii, právna úprava vstupu a pobytu cudzincov, právna úprava podmienok zamestnania a podnikania cudzincov. Predkladaný návrh zákona o pobyte cudzincov 1. upresňuje realizáciu princípu slobody pohybu a pobytu cudzincov na území Slovenskej republiky podľa čl. 14 Listiny základných práv a slobôd, podľa čl. 23 Ústavy Slovenskej republiky a čl. 12 a 13 Medzinárodného paktu o ľudských a politických právach; 2. právne upravuje komplex podmienok na realizáciu politiky demokratickej spoločnosti v oblasti cudzineckého režimu; 3. definuje a uplatňuje nové inštitúty vo vzťahu k pobytu cudzincov na území Slovenskej republiky, ktoré sú potrebné na ochranu spoločností pred negatívami neoprávneného pobytu cudzincov na území Slovenskej republiky a zvýšenou imigráciou; 4. solídne vyvažuje potrebu slobody pohybu a pobytu cudzincov s potrebou Slovenskej republiky plniť podmienky prípravy na vstup do Európskej únie podľa Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej. Vážená Národná rada, riešenie takého mnohorozmerného a závažného problému, akým je príliv cudzincov, si vyžaduje aj uvoľnenie náležitých finančných prostriedkov. V predkladanom návrhu sa realisticky zdôvodňuje celková potrebná suma bežných a kapitálových výdavkov na rok 2002 vo výške 132 707 tis. Sk. Vážené panie poslankyne, vážení páni poslanci, predpokladám, že prípadné zmeny a spresnenia návrhu zákona budú predložené v rozprave najmä v rámci druhého čítania a vo výboroch Národnej rady Slovenskej republiky a v rámci druhého a tretieho čítania na schôdzi Národnej rady Slovenskej republiky, čím dôjde k dopracovaniu tohto návrhu zákona. S ohľadom na oprávnenia, ktoré pre mňa ako spravodajcu výboru vyplývajú z § 73 zákona Národnej rady o rokovacom poriadku, odporúčam, aby sa Národná rada Slovenskej republiky v zmysle § 73 ods. 3 písm. c) rokovacieho poriadku Národnej rady uzniesla na tom, že po rozprave odporučí vládny návrh zákona o pobyte cudzincov a o zmene a doplnení niektorých zákonov prerokovať v druhom čítaní. Prosím, pán predsedajúci, aby ste otvorili všeobecnú rozpravu k tomuto návrhu. I. Presperín, podpredseda NR SR: Ďakujem, pán poslanec, prosím, aby ste zaujali miesto pre spravodajcu. Otváram všeobecnú rozpravu o tomto bode programu. Konšta-tujem, že do rozpravy nebol prihlásený nikto z poslancov písomne. Pýtam sa preto, kto sa hlási do rozpravy ústne. Dvaja páni poslanci, pán poslanec Nagy a pán poslanec Ivan Hudec. Končím možnosť prihlásiť sa do rozpravy ústne. Ako prvému dávam slovo do rozpravy pánovi poslancovi Nagyovi. Pán poslanec, nech sa páči k mikrofónu.